Nytt krisetap: Kolstad i kjempetrøbbel
(Kolstad – Zagreb 25–34) Sesongens andre braktap for Zagreb kan koste Kolstad dyrt. Det meste tyder på at Christian Berge & co. blir slått ut av Champions League allerede i gruppespillet. Etter å ha blitt grisebanket med 11 mål i Kroatia i høst, røk Kolstad på et nytt stort nederlag for Zagreb hjemme i Trondheim. – Vi skal f... meg vise karakter, utbrøt en hissig Berge mot slutten. Kolstad-treneren fikk dårlige svar. Kolstad har uttalte ambisjoner om å vinne Champions League. Etter tapet i denne skjebnekampen er den første sesongen er i ferd med å ende i skuffelse Zagreb ligger tre poeng foran i kampen om den siste plassen i vårens playoff for å komme til kvartfinalen. Kolstad må i de to siste kampene slå Kielce i Polen og tabelljumbo Pelister hjemme. Samtidig må Zagreb ikke ta poeng mot PSG hjemme og Kiel borte. Det finnes også en teoretisk mulighet til å passere Szeged. Dette var Kolstads fjerde strake tap i Champions League. I høst ble både Kiel og PSG slått på hjemmebane, men etter uavgjort mot PSG i Paris i november har Kolstad ikke tatt poeng. Magnus Abelvik Rød er ute med skade og Gøran Johannessen kan bare spille forsvar. Kolstad bar sterkt preg av trøbbel i angrepsspillet. Målvakt Torbjørn Bergerud gjorde heller ingen god kamp. Kolstad leverte en katastrofe av en 1. omgang. Etter 27 minutter var Zagreb foran med 8–18. Sander Sagosen hadde bare levert en scoring. – Fullstendig rundspilling, konstaterte Peder Seierstad, kommentator på Handball-Kanalen. Zagreb-keeper Matej Mandic bakspiller Yoel Morales dominerte. 5500 tilskuere i Trondheim Spektrum i fikk en Sagosen-scoring og litt mer å klappe for i avslutningen av omgangen, men Kolstad lå under med åtte mål halvveis. Kaptein Sigvaldi Gudjonsson skrev tidligere i uken ny Kolstad-kontrakt. Den varer helt til sommeren 2030. Kolstad har også signert trener Christian Berge, Sander Sagosen, Torbjørn Bergerud, Vetle Eck-Aga og Simen Lyse på nye kontrakter. Thomas Boilesen er allerede på plass i Kolstad. Det er klart at Benedikt Oskarsson og Magnus Søndenå kommer til klubben før neste sesong. Fremtiden til landslagsspillerne Gøran Johannessen og Magnus Gullerud i Trondheim er fortsatt usikker. Gabriel Setterblom og Magnus Langeland forlater klubben. Det ser det også ut til at Magnus Abelvik Rød kommer til å gjøre. Han er av flere medier meldt klar for ungarske Szeged neste sesong.
Kolstad tapte 25-34 mot Zagreb i håndballens Champions League Dette var Kolstads fjerde strake tap i turneringen De må nå vinne to siste kamper og håpe på to Zagreb-tap for å gå videre til playoff for plass i kvartfinalen Klubben har nylig signert nye avtaler med flere sentrale spillere og trener Christian Berge Fremtiden til Gøran Johannessen og Magnus Gullerud er fortsatt usikker